- Roma
- <
- 1
- >

Roma
Romans
Tè̤hébè Ré̤ Dố Nyě
Paulu rǎcuố pé̤ liyěnuô dố vǐ̤ Roma prè̤zṳ̂́etè̤ plò́mṳphú tahe a o, li yěnuôma má̤hò́ a taritaryǎ dyérò̤ one ré̤ a tè̤taze-one dố a ki cuốolěo kuô̌ vǐ̤ Roma prè̤zṳ̂́etè̤ plò́mṳphú tahe pǎ ari-akyǎ prè́. A tè̤taze-one maǐtě hérò a ki cuố me̤tố̤kuô̌ tè̤ ná Krístuphú bínuôtahe taplô̤taplyá pǎ, htuô̌pǎrò èthǐ bínuôtahe ki me̤cwó̤ lǔ dố a ki cuố plehyǎ pó̤ dố Spain ké̤. Phú a thè́gně Krístuphú a tè̤zṳ̂́tè̤nyá̤ ná Krístuphú tǒ ohtwǒprè̤ krwǒ me̤kuô̌ tahenuô, a rǎ hésoluô̌plǒ pé̤lò̌ ǔ. Paulu dyéluô̌ pé̤ ǔ Krístuphú a ohtwǒprè̤ ari-akyǎ tahe aklè̌nuô, liyětôba nuôma alốabǎ lốǔ hò́.
Paulu hémo̤héryá Roma prè̤zṳ̂́etè̤ plò́mṳphú tahe rò a hésoluô̌ pé̤ htuô̌ èthǐ ná a tè̤kwǐcò́bè̌ pé̤ dố èthǐgně tahe htuô̌hò́ yětôphuốrò a héluô̌ pé̤ èthǐ ná tè̤ dố a thè́zṳ̂́ rǎ liyě a khǎshyékhǎrya̤ ari-akyǎ. Tè̤ritè̤kyǎ a khǎshyékhǎrya̤ ma má̤hò́ “Cò́marya dyacò́dyate̤ hò́ kayǎ tahe ná ané̤ ní̤dû phútěnuô tè̤thè́krṳ̂̌mila yě dyéluô̌htyaluô̌ hò́. Tè̤cò́tè̤te̤ yěnuôma a cáhtya ná tè̤zṳ̂́ rò a tadû ná tè̤zṳ̂́.” (1:17)
Htuô̌rò Paulu hésoluô̌ è́htyapó̤ tè̤ritè̤kyǎ a khǎshyékhǎrya̤ yě. Judaphú tahe bèbè, Judaphú má̤to tahe bèbè, Cò́marya lo me̤cò́me̤te̤ ka̤ lò̌plǐ èthǐ pwǒ̤꤮ tôprè̤, me̤těhérò kayǎ pwǒ̤꤮ tôprè̤ o thyálò̌ lǔ dố tè̤thû́tè̤ora a taryěshyosò̌ alè̤̌ prè́. Dố prè̤luhekhuphú zṳ̂́e Krístu akhu-akhyěrò Cò́marya dyacò́dyate̤ hò́ èthǐ. Htuô̌rò Paulu hésoluô̌ pó̤ ná tè̤ohtwǒprè̤ athè̌ dố pè̤ ní̤bè yěnuôma má̤ dố pè̤ htwǒhtya tè̤tôcô꤮ tuô̌ ná Krístu hò́ akhu-akhyě prè́, a hésoluô̌ pé̤ pó̤ phúnuô. Prè̤zṳ̂́etè̤phú tahenuô, a ní̤bè lahyǎ hò́ tè̤pě̤tè̤dwǒ ná Cò́marya hò́, htuô̌to tè̤thû́ ná tè̤thyě a taryěshyosò̌ pṳ̂́ma èthǐ yěnuô, Cò́marya a Thè́ Sǎsè̌ plwǒhte palǎ cuố hò́ èthǐ hò́. Bí Amǎ̤du 5-8 akǔnuô, Paulu hésoplǒ pé̤ pó̤ ná Cò́marya a tè̤taze myásû̌ one a tè̤thyótè̤thya tahe ari-akyǎ ná Thè́ Sǎsè̌ Byacè a tè̤pro̤tè̤prya̤ shyosò̌yě htulya taple pé̤ ǔ tè̤ohtwǒprè̤ athè̌ ari-akyǎ. Htuô̌to Judaphú tahe agně bèbè, Judaphú má̤to tahe agně ná Cò́marya taze-one pé̤ lò̌kryá꤮ ǔ pwǒ̤꤮ tôprè̤ phútěnuô, Paulu hésoplǒ pé̤ lò̌ ǔ hò́. Thyáphú kayǎ pwǒ̤꤮ tôprè̤ ki ní̤bè dǐtû́ kuô̌ lahyǎ Cò́marya abwídu-ataryěhtǔ dố Jesǔ Krístu a o agněnuôrò, Judaphú tahe vǐkyǎ kyǎ Byacè Jesǔ Krístu prè́. A me̤ phúyěnuôma Cò́marya a tè̤taze-one prè́. Manárò prè̤rǎliyě zṳ̂́e ná Judaphú tahenuô, a vǐkyǎ lǎ ná Byacè Jesǔ to, a héplû́kyǎ angó̤ phúnuô. Dốkhyě tadû rò Paulu rǎluô̌ pé̤ ná Krístuphú tahe tǒbè ohtwǒprè̤ dya lahyǎ a thè́plòthuôhtyě phútě, htuô̌to a lodulố꤮ ma bí èthǐ bò́thyóbò́lǎ ná kayǎ dố aruô tahe akhè̌, a tǒ dyéluô̌ lahyǎ atè̤mo̤ phútěnuô, a rǎluô̌plǒ pé̤ phúnuô. A rǎluô̌ ná me̤ Cò́marya a tè̤phyétè̤me̤ ari-akyǎ, htuô̌rò Krístuphú tahe tǒbè ní̤dǎ khwícò́phya dố a pốhtyěké̤ tahe angó̤, rò a tǒbè mo̤ní̤ lǔ me̤cwó̤ní̤ lǔ tôprè̤ ná tôprè̤. Rò a me̤tadûkyǎ ali yětôba ná a tè̤hémo̤héryá tahe ná a tè̤htuthè́htya Cò́marya tahe prè́.
Tè̤hébè tôtó̤ ná tôtó̤
Tè̤hébè ré̤ dố nyě ná tè̤ritè̤kyǎ akhǎshyékhǎrya̤ tahe 1:1-17
Kayǎ pwǒ̤꤮ tôprè̤ lo tè̤me̤lwóhteka̤ 1:18-3:20
Cò́marya a tè̤me̤lwóhteka̤ ǔ aklyáaklǒ 3:21-4:25
Tè̤ohtwǒprè̤ athè̌ dố Krístukǔ 5:1-8:39
Cò́marya a tè̤taze-one pé̤ Israelphú tahe 9:1-11:36
Krístuphú a tè̤dya thè́plòthuôhtyě 12:1-15:13
Tè̤hébè tadûkyǎ dốkhyě ná tè̤hémo̤héryá tahe 15:14-16:27
1
Paulu A Tè̤hémo̤héryá
1 Vǎ ma Paulu. Vǎ rǎcuốpé̤ thǐ li yětôba. Vǎ ma Jesǔ Krístu a prè̤me̤tè̤phú tôprè̤. A è́ vǎ ná vǎ ki htwǒhtya Prè̤dônyǎphú tôprè̤, htuô̌rò a nwóhtya vǎ ná vǎ ki hésodônyǎ pé̤ ǔ ná Cò́marya a tè̤thè́krṳ̂̌mila. 2 Tè̤thè́krṳ̂̌mila yěnuô, Cò́marya ò́lya̤ one nyě̤lǎhò́ angó̤ mú꤮ nukhè̌ ná aprè̤pro̤ tahe phú a rǎone htuô̌hò́ dố lisǎsè̌ akǔnuô. 3 Tè̤thè́krṳ̂̌mila yěnuôma a má̤hò́ aphúkhǔ má̤dû pè̤ Byacè Jesǔ Krístu yě ari-akyǎ dố a hyǎlya̤ klwo-ané̤ phú prè̤lukayǎ yěnuô tôprè̤ hò́, rò a hyǎ opacè̤̌lya̤ dố khwí Davi aklwǐalyǎ akǔ yěnuô tôprè̤ hò́. 4 Dố Thè́ Sǎsè̌ Byacè akhu-akhyěrò bí Cò́marya me̤htwǒprè̤ ka̤khyě pè̤ Byacè Jesǔ Krístu dố tè̤thyě ná a tè̤pro̤tè̤prya̤ akhè̌nuô, a dyéluô̌ hò́ lǔ ná è ma Cò́marya aphúkhǔ tôprè̤ má̤lakǒ hò́. 5 Dố Krístu akhu-akhyěrò Cò́marya dyétǎ̤ pè̤ a tè̤bwítè̤taryě ná tè̤shuốkhè̌ tǒryá dố pè̤ ki htwǒhtya Prè̤dônyǎphú dố Krístu agně. Thyáphú lò̌꤮ Judaphú má̤to tahe ki zṳ̂́ka̤nyá̤ka̤ kuô̌ǔ Jesǔ, rò èthǐ ki ní̤dǎkuô̌ Cò́marya ngó̤ agněnuôrò, a nò̌htwǒhtya pè̤ prè́. 6 Cò́marya è́ ǔ dố ǔ ki htwǒhtya Jesǔ Krístu akayǎ tahe aklè̌nuô, thǐ ma thǐ onuô̌tố̤kuô̌ bínuônuô hò́.
7 Khǒbò́thyómo̤ dố a o dố vǐ̤ Roma akǔ thǐ, Cò́marya mo̤ ní̤dyé thǐ, htuô̌to a è́ hò́ thǐ dố thǐ ki htwǒhtya akayǎ ní̤dû hò́.
Vǎ rǎcuố pé̤lò̌ thǐ liyětôba. Pè̤ Phè̌ Cò́marya ná pè̤ Byacè Jesǔ Krístu ki dyédû thǐ tè̤bwítè̤taryě ná tè̤kacṳ́kabè́ ní꤮.
Paulu Kwǐcò́bè̌ Rò A Hébwíhétaryě Cò́marya
8 Dố Jesǔ Krístu akhu-akhyěrò, vǎ hébwíhétaryě ré̤lố hò́ vǎ Cò́marya dố thǐ lò̌꤮ plǐ agně hò́, me̤těhérò, thǐ tè̤zṳ̂́tè̤nyá̤ yěnuô, ǔ ní̤huô̌ lò̌hò́ hekhu tôba hò́. 9 Bí vǎ kwǐcò́bè̌htya Cò́marya akhè̌nuô, vǎ thè́né̤htyabè thǐ pwǒ̤꤮ tôphuố cò́. Vǎ me̤ má̤lakǒ cò́ phúyě nuôma Cò́marya thè́gně prè́. Vǎ me̤ lò̌thulò̌thè́ pé̤ lǔ tè̤me̤ ná vǎ tè̤dônyǎ pé̤ aphúkhǔ Byacè Jesǔ Krístu a tè̤thè́krṳ̂̌mila ari-akyǎ yě akhyě hò́. 10 Vǎ kwǐcò́bè̌ nyě̤꤮ lǎhò́ Cò́marya, a ki thè́plòo ná vǎ ki cuốolě kuô̌ thǐ kihérò vǎ thè́zṳ̂́ cuốolě kuô̌lǎ thǐ.
11 Me̤těhérò thyáphú vǎ ki hyǎ dyé pé̤kuô̌ thǐ Cò́marya a Thè́ Sǎsè̌ ashyězṳ́ yěnuôrò, vǎ thè́zṳ̂́ hyǎ olě kuô̌ lǎ thǐ. Cò́marya a Thè́ Sǎsè̌ ashyězṳ́ ki dyéshyodyésò̌htya dû thǐ thè́plò ní꤮. 12 Vǎ thè́zṳ̂́ hé phútě hérò pè̤ dyéhè̌dyére me̤cwó̤lyě̤ me̤cwó̤kè khyěthyálǔ thǐ tè̤zṳ̂́ ná vǎ tè̤zṳ̂́ phúnuô tôcôprè́. 13 Puố̤vyá̤ thǐ꤮, vǎ thè́zṳ̂́ nò̌thè́gně kuô̌ thǐ ná vǎ tè̤taze-one dố vǎ ki hyǎ olě kuô̌ thǐ pǎ ari-akyǎ yěnuôma è́phuố lǎhò́. Manárò tè̤me̤ dídòdídyǎ vǎ nuô a o tuố̤pǎ cò́ khǒnyá̤ yěnuô cò́. Phú vǎ me̤htuô̌hò́ dố Judaphú má̤to tahe aklè̌nuô, thyáphú kayǎ o dố thǐklè̌ nuôtahe ki htwǒhtyakuô̌ prè̤zṳ̂́etè̤phú agněnuôrò, vǎ thè́zṳ̂́ hyǎ olě me̤cwó̤ pé̤ kuô̌ kayǎ nuôtahe prè́.
14 Greek myěcôphú tahe bèbè, Greek myěcôphú má̤to tahe bèbè, kayǎ tè̤thítè̤phè́ o bèbè, kayǎ tè̤thítè̤phè́ oto bèbè, tè̤me̤ lya̤bèhò́ vǎ dố vǎ kibè hésodônyǎ pé̤ myěcô pwǒ̤꤮ tôcô ná tè̤thè́krṳ̂̌mila yěhò́. 15 Phúnuô akhu-akhyě thǐ dố a o lahyǎ dố vǐ̤ Roma akǔ yětahenuô, vǎ thè́plòshyo dônyǎ pé̤kuô̌ nyacò́ thǐ ná tè̤thè́krṳ̂̌mila yě ari-akyǎ cò́.
Tè̤thè́krṳ̂̌mila A Tè̤pro̤tè̤prya̤
16 Dố tè̤thè́krṳ̂̌mila yě akhu-akhyě, vǎ thè́tarè̤̌to, me̤těhérò, lò̌꤮ kayǎ dố a zṳ̂́e tè̤thè́krṳ̂̌mila yětahenuô, Cò́marya me̤lwóhteka̤ lò̌ èthǐ ná a tè̤pro̤tè̤prya̤ hò́. A me̤lwóhteka̤ ré̤lố Judaphú tahe, htuô̌rò a me̤lwóhteka̤ kuô̌pó̤ Judaphú má̤to tahe. 17 Cò́marya dyacò́dyate̤ hò́ kayǎ tahe ná ané̤ ní̤dû phútěnuô tè̤thè́krṳ̂̌mila yě dyéluô̌htyaluô̌ pé̤ hò́. Tè̤cò́tè̤te̤ yěnuôma a cáhtya ná tè̤zṳ̂́ rò a tadû ná tè̤zṳ̂́. Lisǎsè̌ hé, “Kayǎ dố Cò́marya dyacò́dyate̤ è ná atè̤zṳ̂́ tahenuô, èthǐ ki ní̤bè tè̤ohtwǒprè̤ athè̌ má̤lakǒ pǎ.”✡1:17 Habaku 2:4
Kayǎ Me̤lò̌plǐ Tè̤thû́ Pwǒ̤꤮ Tôprè̤
18 Cò́marya a tè̤thè́plòdu oluô̌htya dố mò́khu. Rò a oluô̌htya pé̤ lò̌꤮ kayǎ dố a me̤ tè̤thû́tè̤plá nuôtahe ná kayǎ dố a me̤ tè̤mǔmyá̤ricyá̤ nuôtahe. Dố èthǐ me̤ tè̤mǔmyá̤ricyá̤ tahe akhu-akhyěrò a nò̌ thè́gně pǎ ǔ ná tè̤má̤tè̤cò́ yěnuô to hò́. 19 Me̤těhérò èthǐ lé̤thè́gněcyá̤ Cò́marya ari-akyǎ nuô, a oluô̌ lǐphó cò́ dố èthǐgně cò́, me̤těhérò Cò́marya ané̤byacè ní̤dû dyéluô̌ lá̤lǐ pé̤ cò́ hò́ èthǐ cò́ hò́. 20 Me̤těhérò cáhtya dố Cò́marya byálya̤lú hekhu akhè̌nuô, kayǎ tahe thè́gněplǒ ryáryádèdè cò́ ná Cò́marya o ná a taryěpro̤prya̤ tacṳ́prè̤ cò́, htuô̌to èthǐ thè́gně plǒplû́ cò́ ná è ma Cò́marya a má̤lakǒ tôprè̤cò́. Cò́marya a taryěpro̤prya̤ tacṳ́prè̤ yětahenuô ná è ma Cò́marya má̤lakǒ tôprè̤ cò́ yěnuô, èthǐ myáhtyecyá̤ to tadû́rò èthǐ thè́gněcyá̤ prè́. Èthǐ yǒ myáhtye Cò́marya byálya̤tělya̤ tè̤yětahe akhu-akhyě, èthǐ thè́gněcyá̤ lahyǎ Cò́marya ari-akyǎ yětahe prè́. Phúnuô akhu-akhyě, lò̌꤮ tè̤dố èthǐ me̤htuô̌hò́ tahenuô, èthǐ héhtǒhélya̤ cyá̤ pǎto.
21 Èthǐ thè́gněhò́ Cò́marya tadû́rò èthǐ bezṳ̂́benyá̤ kuô̌ lǔ phú Cò́marya tôprè̤ to. A hébwíhétaryě kuô̌ lǔ toto. Phúnuôrò èthǐ atè̤tane̤ tahenuô, a htwǒhtya lò̌ tè̤olốoklò̌. Htuô̌to èthǐ atè̤tane̤ olốoklò̌ yětahenuô, tè̤khítè̤lò̤ me̤bíkyǎ hò́ èthǐ hò́. 22 Èthǐ hélya̤ ní̤dyé lahyǎ ané̤ ná a tè̤thítè̤phè́ o, tadû́rò a htwǒ lahyǎ kayǎ uốáyá prè́. 23 Èthǐ tǒ cò́bè̌htya Cò́marya dố a o ná a taryěduhtǔ rò a thyěcyá̤to yětôprè̤, manárò a cuố cò́bè̌ taplédûgně prè̤zo̤prè̤kí̤ dố ǔ byá ná takhu tahe. Èthǐ cò́bè̌ prè̤zo̤prè̤kí̤ dố athyáná kayǎ dố a thyěcyá̤ yěnuôtahe, má̤torò athyáná htuphúzuố̤phú tahe, má̤torò athyáná tè̤phútè̤lye̤ tahe, tomaná athyáná rṳ́plya̤ tahtè́ tahe.
24 Phúnuô akhu-akhyě, èthǐ thè́plò thè́zṳ̂́ tè̤patápatô̌ mǔmyá̤ricyá̤ phútěnuô, Cò́marya plwǒme̤kyǎ èthǐ prè́. Rò èthǐ me̤ thè́tarè̤̌ ní̤dyé lò̌ lǔ tôprè̤ ná tôprè̤. 25 A tǒ zṳ̂́e Cò́marya a tè̤má̤tè̤cò́ tadû́rò a htulya taplekyǎ rò a cuố zṳ̂́e ní̤dû tè̤lahǒlahya. A tǒ cò́bè̌ shyětò̤́cò́ Cò́marya rò a tǒ me̤pé̤ prè́tû́ prè̤ dố a byálya̤ tè̤ yětôprè̤ atè̤me̤ prè́ tadû́rò a cuố cò́bè̌ rò me̤pé̤ tuố̤ tè̤ dố Cò́marya byálya̤ lǔ tahe atè̤me̤. Byacè yětôprè̤nuô ǔ ki htuthè́htya dû lǔ acṳ́cṳ́ ahtû̌htû̌ ní꤮. Amèn.
26 Dố èthǐ me̤phúnuô akhu-akhyě, Cò́marya dyétǎ̤kyǎ èthǐ dố thwihtyě a tè̤thè́zṳ̂́thè́lò̌ dố a me̤tarè̤̌ mǔmyá̤ èthǐ yě a khadǎkǔ. Prè̤mò tahe cò́ bèbè, a vǐkyǎ alé̤klǒ bò́thyó omyětố̤ ná prè̤khǔ rò èthǐ ná èthǐ cuố bò́thyó omyětố̤ ní̤dyé lǔ. 27 Prè̤khǔ tahenuô bèbè a thyáphúnuôhò́. Èthǐ vǐkyǎ alé̤klǒ omyětố̤ ná prè̤mò tahe rò athwihtyě a tè̤thè́zṳ̂́ nuô a thè́zṳ̂́cuố omyě tố̤ ní̤dyé khyědû lǔ. Prè̤khǔ tahenuô a me̤ thè́tarè̤̌ ní̤dyé khyědû lǔ tôprè̤ ná tôprè̤. Dố èthǐ me̤tè̤thû́tè̤ora phúyě akhu-akhyě, Cò́marya ki cirya hò́ èthǐ phú a kò ná èthǐnuô hò́.
28 Htuô̌to èthǐ thè́gně htuô̌hò́ Cò́marya ari-akyǎ tadû́rò, a phyésû lahyǎ to, a dya tè̤tôcô꤮ to akhu-akhyě, Cò́marya nò̌pốkyǎ èthǐ ná èthǐ atè̤tane̤ mǔmyá̤ricyá̤ ní̤dû tahe rò a plwǒme̤ lahyǎ èthǐ ná tè̤ dố a kò me̤to nuôtahe hò́. 29 Èthǐ tè̤ohtwǒprè̤ yěnuô a lốbǎ shuô̌shuô̌ cò́ ná tè̤cò́tè̤te̤ to, tè̤mǔmyá̤ricyá̤, kò́vè̌kò́pra ení̤dyé dûgně, htuô̌rò a lốbǎ cò́ ná tè̤thè́khwè́ ǔ, me̤thyě kayǎ, vû́ǔ, lahǒlahya-e ǔ, thè́kháthè́hte ǔ, dyámwi̤htyězo̤ ǔ. 30 Htuô̌rò èthǐ hépyé ǔmwi̤, thè́hte Cò́marya, isò̌ibashyo, phyédu phyéhtyalô̌ né̤, htuthè́ ní̤dyé ané̤. Èthǐ pṳ̌tane̤ è́htyapó̤ klyá athè̌ tahe dố a ki me̤ è́htya plehyǎpó̤ tè̤mǔmyá̤ricyá̤. Èthǐ ní̤dǎ lahyǎ amuố̤aphè̌ ngó̤ to. 31 Èthǐ ma kayǎ uốáyá kayǎ phuô̌htyǎ, acò́ kuô̌ ná angó̤ to. A tè̤mo̤ní̤ ǔnuô, a oto, a thè́zò̤ní̤ ǔnuô a oto. 32 Cò́marya a tè̤thyótè̤thya hé ná kayǎ dố a ohtwǒprè̤ phúnuô tahe ma a kòthyě nuô a thè́gně prè́ tadû́rò a me̤ plehyǎ tadûdûpó̤ prè́. Htuô̌to ǔ ki me̤kuô̌ phúnuô hérò èthǐ thè́plòmo̤ lahyǎ prè́.

- Roma
- <
- 1
- >

✡1:17 1:17 Habaku 2:4

© 2014 WBT